LidanRubinov/Halacha-QA huggingface dataset:
שאלה: קטניות שבורות: ראיתי הרבה תשובות על ברירת קטניות שכתוב בהם לבדוק אם אין חורים או מחילות בקטניות. נתקלתי הרבה פעמים (בעיקר בעדשים ושעועית, מאיכות זולה יותר) בכמות גדולה של קטניות שבורות בתוך הקטניות. האם זה אומר שצריך להוציא את כל הקטניות השבורות (שזה כמות גדולה)? איך אפשר לבדוק שקטניה שבורה איננה נגועה?
תשובה: קטניות שבורות, אם הן נקיות אפשר לאכול אותן. צריך להסתכל שאין בקטנית השבורה חורים או קורים. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: להתחתן עם בחורה ששמה כשם האם: האם ישנה בעיה לזוג להינשא כאשר שם הבת זהה לשם האם של הבן (או שם הבן זהה לשם האב של הבת). לדוגמא (שמות בדויים): שם הבת- מיכל, וכך הוא שמה של אם הבן (או שם הבן- דוד, וכך הוא שמו של אב הבת)? האם זה משנה אם זה שם נפוץ או נדיר (כגון: שושנה)? יש להוסיף שמדובר באשכנזים (לפי הידוע לי, יש הבדל בדיני-שמות בין אשכנזים לספרדים).
תשובה: יש עדות החוששות לכך אולם אם נראה שהזוגיות תהיה טובה ומוצלחת וייבנה בית תורני לא חוששים, ולכל היותר מחליפים שם או מקפידים לקרוא אחד בהם בכינוי, כגון: יענקלה במקום יעקב.
שאלה: ללמוד מהגויים מידות: הייתי רוצה לדעת - האם אדם שכותב ספר על מידות יכול לגייר רעיונות מהגויים מלדוגמא ספר המידות לאריסטו ושאר פילוסופים ופסיכולוגים גם לא יהודיים? האם ניתן להביא את דעותיהם על הנושא - האם לפי התורה זה מותר או רק להיצמד לדברי ח ואין לקבל השקפות שונות על הנושא מאומות העולם? האם יש אמת בדבריהם ואם כן האם אפשר ברוח התורה לצטט אותם?
תשובה: יש להבחין בין אנשים גדולים לקטנים. גדולי הדורות יכולים לכתוב מתוך דבריהם משום שיש להם מסננת מכוח גדולתם. עליהם אנו מסתמכים. אולם אדם רגיל אין לו מסננת לכן צריך להיזקק למסננת של אחרים.
שאלה: מעשר כספים בלב: לפני שהתחתנתי נתתי תרומה למספר ישיבות וארגונים, ובליבי החלטתי שזו תהיה צדקה חוץ ממעשר הכספים שנתתי לפי המשכורת שלי, וכך נהגתי. כלומר, נתתי כל פעם מעשר כספים לפי המשכורת וחוץ מזה נתתי את התרומה הזו שהתחייבתי לה. האם מותר לי כיום לתת סכומים אלו כחלק מן המעשר או שזה נחשב כנדר (נתינת הצדקה מעבר למעשר)?
תשובה: מספיק לתת מעשר כספים.
שאלה: עננו למי שלוקח תרופות: אם אני משתמש בתרופות ביום צום ועם כל כדור לוגם מעט מים, האם אפשר להגיד עננו?
תשובה: אם מדובר בלגימות מאוד קטנות (כגון: כפית מים) כל פעם, זה לא נחשב שבירת הצום ואפשר לומר עננו.
שאלה: האם זו גזלה?: חברי בא אלי בטענה שאני ישבתי לידו בחודש תמוז שעבר ושאלתי את מספרו רשמתי אותו וכך הוא נרשם לשרות דרך האינטרנט של טריוויה לפלאפון שלו. לטענתו קיבל עד היום שאלות ומחק אותם, עד שהיום אבא שלו התקשר ואמר שיש לו חוב של 80 שח. לי לא זכור שרשמתי את מספרו לשרות זה. גם אם הוא נרשם אני חושב שצריך לאשר דרך הפלאפון את השרות ולא נגעתי לו בו. לדעתי זו אשמתו שלא עצר את השרות ישר כשקיבל ולכן אין שום סיבה להאשים אותי בנושא. מה הרב אומר בנידון??
תשובה: שאלתך מחולקת לשתי שאלות א. מה הדין אם באמת אתה עשית זאת? האם מי שגרם לחברו להוציא ממון חייב להחזיר לו מה שהוציא? ב. מה הדין שהוא טוען בודאות שעשית זאת ואתה טוען שלא עשית זאת או לפחות אתה לא זוכר שעשית זאת. לגבי השאלה הראשונה נראה שפטור למרות שראינו בגמרא שמוציא מעות על פיו חייב זה רק במקום שמומחה שיכנע את חבירו לעשות משהו שיועיל לו ובגלל שהוא האמין לו הוא הפסיד אך פה רק הצעת לו משחק שהוא היה יכול להחליט אם לשחק או לא ואין פה שום הצעה עסקית להשקיע כסף. מלבד זאת נראה שזו החלטה שלו אם להמשיך בשירות או לא ולכן אי אפשר לחייב אותך בסכום הנ"ל. לגבי השאלה השניה ( אם נגיד שיש פה חיוב לצאת ידי שמים) אם אתה טוען בוודאות שאתה לא רשמת אותו אז אתה פטור כי המוציא מחבירו עליו הראיה ואם אתה לא יודע מה היה שם אז בדיני אדם אתה פטור כיוון ש"איני יודע אם נתחייבתי פטור" אך אז עדיין שייך חיוב בדיני שמים. אך פה שלא הפסדת לו בידים כלום וגם אתה כלל לא יודע אם התחייבת נראה שאתה פטור מדיני שמים. הרב אריאל איגרא
שאלה: חפץ שאיני בטוח שהוא שלי: יש לי חפץ לא יקר ערך (כמה שקלים) שנמצא ברשותי כבר מעל שנתיים ואני לא בטוח שהוא שלי. מה דינו?
תשובה: אפשר להשתמש בו.
שאלה: קניית סכין בערב ראש השנה : ברצוני לדעת היכן מצינו שכתוב את המנהג לקנות סכין בערב ראש השנה?
תשובה: ראשית, זה אינו מנהג כי אם סגולה. יש האומרים שכסגולה לפרנסה יש לקנות סכין ולחדד אותו בערב ראש השנה. המקור לסגולה זו הוא מהמהרי"א מיזדטשוב ומופיע בספר סגולות ישראל מערכת ר' אות ד', ומוזכר גם בספר טעמי המנהגים, קונטרס אחרון, אות רמו. הטעמים שהובאו לסגולה זו הם: השחזת הסכין מסירה את הפגימות שלו ויש בכך רמז להסיר את פגימות ליבו של האדם. סופי התיבות של תחילת הפסוק "פותח את ידך" הם חת"ך. ופסוק זה קשור לפרנסה. כמו כן, בראש השנה הקב"ה "חותך חיים לכל חי". ויש גם הסבר על פי הפשט. השוולחן ערוך (אורח חיים, סימן קפ, ד) כותב שאם מבזים פירורי לחם הדבר קשה לעניות. כשהסכין חד יש פחות פירורים ולכן זו סגולה לפרנסה.
שאלה: שמות זהים לאמא ולחמות: האם יש בעיה שלאמא שלי והן לאמא של בעלי אותו שם? (שמם חנה).
תשובה: לא.
שאלה: הכנתה פירה ביום טוב: האם מותר למעוך תפוחי אדמה מבושלים בר"ה עם כלי ידני למעיכת תפו"א?
תשובה: מותר.
שאלה: כיסוי אצבעות הרגליים: מה דין נעילת סנדל עם אצבעות חשופות ללא גריבת גרביים, אך עם חצאית ארוכה המכסה 30 סמ מתחת לברך לפחות, ז"א, מהי ההלכה בנוגע לכיסוי אצבעות הרגליים?
תשובה: מעיקר הדין אין חובה לכסות את כף הרגל. גם כיסוי השוק מהברך למטה אינו מוסכם.
שאלה: עד מתי אפשר לתת מעשר כספים: יש לי כמה שאלות (אני ספרדי) 1. קיבלתי כסף לבר מצווה שלי (700 דולר). עברו מאז 3 שנים ובזבזתי אותו לא מזמן (לפני חודשיים בערך). האם אני עדיין חייב במעשר, או במילים אחרות, עד מתי אפשר לשלם מעשר לאחר שקיבלתי את הכסף (ממשכורת או מתנה)? 2. ההורים שלי שורדים אבל עדיין בעלי חובות לא קטנים, האם אני יכול להביא להם את המעשר שלי? 3. כשאני מקבל כסף אני ישר צריך להשאיר כסף בצד ולהגיד שזה מעשר או שאני יכול אחרי קנייה לתת מעשר (מהמשכורת שקיבלתי לא ממה שנשאר לי)? 4. צריך להגיד ברכה או משהו לפני נתינת המעשר? ומקווה שהבנתם אותי
תשובה: 1. בכל עת שאתה נזכר אתה יכול לתת מעשר כספים שאתה חייב בהם. 2. אם אינך סמוך על שלחנם אתה יכול לתת להם מעשר כספים. ואדרבה, מצוה לתת להם מאשר לתת לאחרים. 3. אפשר גם אחר כך. 4. לא, כיון שמעשר כספים אינו אלא מנהג.
שאלה: טבילה בשבת במקווה: אני אחראי על המקווה בישוב ורציתי לכתוב הלכות לטובלים. אשמח אם הרב יענה לי את דעתו, ואם יש עוד דעות אשמח לשמוע גם עליהם (לדעת האשכנזים). א. האם מותר לאשכנזים לטבול במקווה קר בשבת? האם זה לכתחילה? ב. האם מותר לאשכנזים לטבול במקווה חם בשבת? האם זה לכתחילה? ג. האם כאשר אדם נטמא בשבת בקרי הדין משתנה? לכתחילה או בדיעבד? ד. האם יש הבדל בתשובות בין חסידים ומקובלים לבין השאר?
תשובה: נהגו רבים להקל ולטבול במקוה גם עם המים חמים. ובלבד שלא ישהה במקוה אלא יטבול ויצא.
שאלה: להתחתן עם חולת קרוהן: אני יוצא עם מישהי, והתברר לי שהיא חולה בקרוהן. הבנתי שמחלה זו גורמת לבעיות פוריות, חוסר תפקוד ואף אשפוז ובאופן כללי לבעיות בחיי הנישואין. אינני יודע אם כדאי או רצוי להמשיך את הקשר והאם באמת צריך לשים דגש על עניין זה. אודה לרב אם ידריך אותי בעניין.
תשובה: תתייעץ עם רופא מומחה בנושא.
שאלה: להשתתף בהופעה של מוזיקה   חסידית  : האם מותר להשתתף בערבי שירה של מוזיקה חסידית עם זמרים שנחשבים לדתיים כשהישיבה מופרדת? ואם אסור, מדוע הרבנים במגזר הדתי לא יוצאים נגד זה? (אני שואל את השאלה כי בזמן האחרון הרב אמנון יצחק שליט א הזכיר לעם ישראל את הבעיות ההלכתיות בזה, ויש המון)
תשובה: מכיון שאיני משתתף באירועים כאלו ברצוני להבין מהן הבעיות ההלכתיות שיש בהם?
שאלה: ספר לימוד עברית בהוצאת הרפורמים: אני שליח הוראה בהונג קונג ומלמד בעיקר עברית בתיכון היהודי. מתוך כל הספרים ללימוד עברית ישנו ספר אחד שהוא הכי טוב, מעודכן ובעל אווירה יהודית. לצערי, הוא ספר שהוצא על ידי התנועה הרפורמית בארה"ב: "חברים בעברית" שמו. אין שום קשר בין התוכן שלו לתנועה עצמה. הוא "כשר" לחלוטין, ואפילו ערכי מבחינה יהודית. הוא מתאים גם לדרך הלימוד בבית הספר בו אני עובד, מכיוון שהוא בנוי לפי יחידות נושא אשר תואמות את היחידות לפיהן בית הספר עובד. אני יודע ממנהל בית הספר (רב אורתודוכסי מארה"ב), שרבים מבתי הספר האורתודוכסים באמריקה משתמשים בספר. הבעיה היא שישנו רב אחד בקהילה אשר מתנגד להכנסת הספר לבית הספר אלא אם תהיה דעת תורה "חינוכית" המאשרת את הספר. האם תוכלו לסייע לי בכך?
תשובה: אם בבתי ספר אורתודוקסים באמריקה משתמשים בספר זה יש להניח שקבלו אישור מרב אם כן כדאי לפנות לאותם בתי ספר ולשאול איזה רב נתן הסכמתו לזה. אני לא אוכל להביע דעה רק על פי דבריך.
שאלה: דופו עקומה בסוכה: קראתי את הלכות הסוכה שכתב הרב אליעזר מלמד שליט"א, ונסתפקתי אם הבנתי סוגיה מסוימת. "וכן כאשר בונים סוכה במקום שמעליו בנויה מרפסת, ברור שכל הסכך שתחת המרפסת פסול, מפני שאינו תחת כיפת השמיים, ואם רוחב המרפסת ארבע אמות - הדופן שתחתיה אינה נחשבת כדופן סוכה, ויש לבחון האם נותרו שם שלוש דפנות להכשיר הסוכה. ואם רוחבה פחות מד אמות, רואים את הסכך שתחת המרפסת כדופן" ברצוני לבנות סוכה במרפסת שבביתי ובקומה מעלי יש מרפסת אך רוחבה קטן מרוחב המרפסת שלי. אוכל לבנות סוכה בעלת שתי דפנות 2.5 מ ו80 ס"מ כשהכל לחלוטין מחוץ לשטח המרפסת שמעלי. שאלתי היא לגבי הדופן השלישית, האם אוכל לבנות את הסוכה כך שתהיה גם מתחת לשטח המרפסת שמעלי (כמובן שהשטח שיהיה כשר ובשימוש רק מה שלא מתחת למרפסת) והדופן שמתחת למרפסת תחשב לדופן שלישית (רוחב המרפסת שמעל כמטר אחד) או שעלי למצוא פתרון אחר.
תשובה: : מותר לך לבנות שם את הסוכה. העיקר לא לשבת מתחת לתקרה. חג שמח
שאלה: ברכת אורח בבית הורי אשתי: 1. אם קבעתי את סעודתי על מאפה, כגון: ג חנון או מלווח, מה הברכה האחרונה שעליי לברך (מעין שלוש או ברכת המזון)? 2. אני, אישתי ובני עברנו לגור בבית הורי אישתי לזמן לא ידוע (יכול להתארך אף לשנה ויותר). האם עליי לברך ברכת האורח בכל ארוחה בבית?
תשובה: 1. רק עיסה שאפאה, כגון: עוגות וכדו', קיימא לן שאם קבע עליהם סעודתו מברך המוציא וברכת המזון, אבל עיסה שטיגנה או שבישלה אף שקבע עליהם סעודתו יברך רק מזונות ועל המחיה. ולכן במלוואח, שהוא מטוגן, וכן בג'חנון, שהוא לדעתי נקרא מבושל, מברכים עליהם מזונות ועל המחיה אף אם קבע עליהם סעודה. 2. כן, מה רע לברך את בעלי הבית בכל סעודה ובפרט שהם מאכילים ומשקים אתכם.
שאלה: פסוקים ומשניות בחדר הורים: האם מותר לתלות תמונה שכתוב עליה פסוק או משנה בחדר הורים בלי ששם שמים מוזכר בה?
תשובה: אם מדובר בפסוק שלם צריכים להחמיר.
שאלה: הפעלת חשמל ושעון שבת: הבנתי מאנשים רבים ששאלתי, שאיסור הפעלת חשמל בשבת הוא משתי סיבות: 1- איסור הבערת אש, שהרי בהדלקת המתג נוצר ניצוץ. 2- המלאכה שעושים בחברת חשמל כדי ליצר את החשמל היא אסורה ואסור לנו להנות מכך. כיום נהוג להשתמש בחשמל בשבת באופן פסיבי - כמו השארת המקרר דולק או הפעלת אורות ע"י שעון שבת. אינני מצליח להבין כיצד אישרו את הדברים האלו: -לפי הסעיף הראשון, האם מותר להשתמש במוצר חשמלי שהושאר דולק מבעוד מועד, כמו מחשב או רדיו? כי הרי אין הדלקה ולכן אין ניצוץ. -לגבי הסעיף השני, הוסבר לי שעבודת חברת חשמל היא לפיקוח נפש ולכן היא מותרת, אבל עדיין לא הבנתי איך מותר להנות מפירות עבודה לפיקוח נפש. אשמח מאוד לקבל הסבר.
תשובה: לגבי עבודת חברת החשמל יש דין של 'נר לאחד - נר למאה'. ובנוסף הייצור עצמו נעשה באופן אוטומטי. יש איסור להנות מחילול שבת ולכן אסור להשתמש במחשב או ברדיו.
שאלה: לאכול פירות מהעץ שבגינה: יש לנו עץ תאנה בגינה. אנו שוכרים את הבית. הילדים אוהבים לקטוף תאנים ולאכול בגינה או לקחת לגן. האם חייבים במעשרות? האם נחשב לאכילת ארעי הפטורה ממעשר?
תשובה: בודאי חייבים במעשרות. אם אוכלים בחצר שני תאנים כבר מתחייבים, ובודאי אם לוקחים הביתה או לגינה. אני מבין שאתם בבעיה כיצד לעשר בגלל הילדים שלוקחים כל פעם תאנים מהעץ. נראה שבמקרה כזה כדאי לעשות נוסח הפרשה מראש, מופיע בספר משפט כהן סי' לו. השנה צריך להפריש תרומה גדולה, מעשר ראשון, תרומת מעשר ומעשר שני. אני מציע לעשות הפרשה זו כל שבוע (ביום קבוע, כדי לא לשכוח). כתיבה וחתימה טובה בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הלוואה בריבית לצורך מצווה: לוויתי מחבר סכום כלשהו בידיעה כי אני הולך לבצע עם הכסף דבר מצווה. האם זכות המצווה היא גם של החבר? ואם כן, האם עצם ההלואה כרוכה בריבית היות והוא מקבל יותר מאשר הלווה לי?
תשובה: זה לא נחשב ריבית. התורה אסרה ריבית שניתנת להימדד בממון.
שאלה: לאכול עוגיות בצלחת לא טבולה: האם מותר לאכול במשרד מעוגות עוגיות וכדומה מאכלים קרים כשרים שהגישו בצלחת לא טבולה וכנראה שגם אכלו בה באוכל לא כשר? אם אסור, אז האם מותר לאכול מעוגות שבערימה שלא נגעו בצלחת?
תשובה: מותר לאכול
שאלה: דיני הרחקה בתקופת האירוסין: האם יש דיני הרחקה בתקופת האירוסין כמו בעת היות האשה נידה? אם יש, האם זו הדרכה או הלכה?
תשובה: דיני ההרחקה לא שייכים בתקופת האירוסין.
שאלה: האם מותר להדליק גז בחג?: ראש השנה נפל השנה בסוף שבוע, רביעי-חמישי-שישי-שבת. כשאני עושה עירוב תבשילים, מותר לי להדליק גז ולבשל אוכל ליום למחרת (ליום שישי-שבת), ואם כן איך אני מכבה את הגז, האם מותר לסובב את הכפתור של הגז?
תשובה: גם לאחר העירוב תבשילין מה שמותר זה להכין מיום שישי לשבת, אסור להכין מיום חמישי לצורך שבת. בנוסף אסור להדליק אש ביו"ט, מה שמותר זה להעביר אש מאש שקיימת מלפני החג (בדרך כלל משתמשים בנר נשמה) וכך להדליק את הגז. בשביל לכבות את הגז ניתן להרתיח סיר מלא מים וכשהמים יגלשו האש תכבה את הלהבה. צריך גם לשתות מהמים האלו כדי שהבישול שלהם לא יהיה רק לצורך הכיבוי. אפשרות נוספת לכבות היא לסגור את הברז של מיכל הגז ומכיוון שיש כמה מטרים בין מיכל הגז לכיריים הכיבוי הוא לא ישיר.
שאלה: האם חובה להיות ביום כיפור בבית הכנסת?: האם חובה ללכת לבית הכנסת ביום כיפור? אני בדרך כלל הולך בערב יום כיפור ותפילות של סיום יום כיפור. אני בן 14 וגם ככה הצום קשה לי אבל אני משתדל לקיים את רוב ההלכות של יום כיפור. האם זו חובה?
תשובה: יש עניין להתפלל בציבור, בייחוד את תפילת הלחש וקריאת התורה. אם קשה לך אז אתה נחשב חולה ותלך לשכב בחזרת הש"ץ.
שאלה: חוסר תקשורת עם ה : אני רווקה בת 36 ומובטלת. עברתי המון בחיים ועם כל מה שעברתי עשיתי כל מה יכולתי לעשות שחיי ישתפרו ואפילו במעט, תפילות סגולות קברי צדיקים יועצים למינהם וכו. השתדלתי והתאמצתי המון ולצערי שום דבר לא הולך ולא קורה. בכל שעה קשה בכיתי וצעקתי אליו למעלה וכלום. יש המון מה לומר אבל לא נכביר במילים, הגעתי למצב שקשה לי מאוד להתפלל. אבל מאוד, כשמדברים על חזרה בתשובה לקראת ר"ה אני אפילו לא מסוגלת לחשוב על זה, איך נעבור את החג הזה אני לא יודעת. אני יודעת שהחיים זה ניסיונות ומבחנים אבל מגיע לי אחרי הכול להיות בשלב אחר של חיי. מהקושי היו שבתות לאחרונה שאפילו כתבתי כי אם לא הייתי פשוט מתחרפנת. הבדידות גדולה עליי מאוד והאמת אין לי אמון בכלום. כולי תקווה שהרב יבין את הדברים למרות שלא פירטתי יותר ושיענה לי בדרך ישירה ואמיתית עם רצון לעזור ולא סליחה ומחילה כמו רבנים אחרים, שלהם גם פירטתי יותר, שמעדיפים להתנער ולומר שהם לא מטפלים או דברים אחרים כי גם מציבור הרבנים שמרבה להאשים את הרווק אבל לא קצת גם את עצמו גם מהם התאכזבתי. מראש. וכולי תקווה שהרב יאמר לי משהו כבר לפני ר"ה הקרב ובא.
תשובה: : סליחה שלא עניתי לך מיד. אני ממש מרגיש שהנחת על כפתי משימה קשה. גם להיות נציג של הקב"ה וגם להיות סנגור של הרבנים. בקושי אני מוכן לייצג את עצמי. אני לא היתי בחיים בניסיון כל כך קשה כך שלא בטוח שאוכל לתת לך עיצות. אני מוכן לתת לך מהטוב שה' נתן לנו. את יכולה לבוא להתארח אצלנו בשבת או כל בקשה אחרת שאוכל לעזור אני אשתדל לעזור. אין לי סודות שאת לא מכירה. אני מניח שאת מה שאני יכול לומר אמרת לעצמך ואמרו לך אחרים. ודאי שזה לא נכון לא אמיתי לא מועיל להאשים את עצמך. לא נבנים מרגשות אשם. אדם שנמצא בצרה לא יאישם את עצמו. אולם גם כדאי שלא להאשים אחרים. כמו שהאשמת עצמך לא מועילה כך גם האשמת אחרים לא מביאה תועלת. גם להאשים את הקב"ה לא מביא תועלת. את נמצאת בפער עצום בין הצפיות שיש לך מהחיים של עצמך לבין איפה שאת נמצאת בפועל. את מצפה לא להיות בודדה,. את מצפה להתפרנס בכבוד. אלו הם הצרכים הכי בסיסים וכמו שאמור חכמים אדם מתפלל על שלשה נושאים שהם הבסיס לחיים. בני חיי ומזוני. בלשוננו משפחה פרנסה ובריאות. בשני תחומים את מאד מאוכזבת וחיה בשנים של השתוקקות להגיע לשינוי מצבך וזה לא קורה. מה שאני יכול להציע שתנסי בכל אופן לצמצם את הפער שבין הרצוי למצוי. תנסי כמה שיותר לשמוח ולהנות ממה שכן יש לך. להיות יותר נינוחה ושמחה ממה שאת יכולה לשמוח. לפעמים כשאנו בלחץ ממצבינו ההווי זה תוקע אותנו שם. דווקא ההתפייסות עם המציאות הוא מביא לנו אור חדש על הפנים וזה בסופו של דבר מאפשרלנו גם לזכות לשינוי. גם התפילות שלך צריכות להיות לא רק תפילות של בכי וצער. מתפילות מסוג כזה כנראה שאת כבר שבעה. אין לך כוח לסוג כזה של תפילות. תנסי לשנות את הניגון של התפלה. יש בתפלה גם שבח גם הודאה וגם בקשה. בשורות טובות
שאלה: להקל לפי ר"ת בפקק בערב שבת: בע"ש האחרון נתקעתי בפקק שנגרם עקב תאונה. הרכב כמעט ולא יכל לזוז ממקומו במשך כשעה, עד צאת הכוכבים. או אז הפקק נפתח והחלה התנועה לזרום. 1. האם אפשר לסמוך על שיטת ר"ת שיש עוד כמעט שעה עד השקיעה השניה, ולפיכך להמשיך בנסיעה? יש לציין שהפקק אירע באחד מכבישי יו"ש, כאשר הרבה ערבים מסביב. כמו כן היה תינוק ברכב. 4 ילדים כ"י. 2. אם מותר להמשיך בנסיעה, האם צריך ליסוע רק עד המקום הקרוב ביותר או אפשר להגיע למקום היעד? 3.אם אי אפשר לסמוך על ר"ת, האם היה צריך לעצור באמצע הכביש היכן שהייתי תקוע וללכת רגלי לאחד הישובים הסמוכים כשאינני יודע כמה מרחק עד שם, ולטלטל התינוק ע"י כך ששני צעדים הוא עלי ושני צעדים על אישתי וכן הלאה?
תשובה: לא ניתן לסמוך על שיטת רבינו תם. אולם אם מדובר בכביש מסוכן אז יש להמשיך ליסוע עד ליישוב הכי קרוב. במידה והיישוב הקרוב הוא במרחק הליכה יש ללכת ברגל ולא לנסוע עם הרכב.
שאלה: בירור לגבי קריאת עליה לתורה: בני נולד בי ט בניסן תשנ ח (שנת 5758). יום הולדתו יוצאת בפסח וברצוננו לברר איזו פרשה על בני לקרוא בעלייתו לתורה. אודה לך על עזרתך. שבוע טוב.
תשובה: י"ט בניסן יצא בשבת חול המועד פסח. הוא צריך לעלות לתורה בשבת זו. אם לא נח לכם להזמין אורחים לפסח, הוא יכול לעלות לתורה בשבת זו ותעשו בשבת אחרי זה ארוע גדול למשפחה.
שאלה: חי עם מחלל שבת: אני גר בדיור מוגן בעיר חרדית במרכז הארץ. אם אתה לא יודע מה זה דיור מוגן אסביר לך שזה דיור לאנשים עם פגיעה נפשית שמקבלים תרופות ושיחות עם עובדת סוציאלית שנכנסת לדירה. בשורה התחתונה מדובר בדירת מגורים בבלוק לכל דבר. הבעיה העיקרית היא שיש לי שותף רוסי בדירה שמעשן בשבת!!!! והצוות המקצועי של הדירה לא יודע על זה כלום. האם יש פה מצוה או חיוב לספר להם על כך אפילו שהדבר גובל בעבירה על לשון הרע? אני חושב שזה דבר חמור מאוד שחי בתוך ביתנו אדם דתי עם כיפה שמעשן בשבת!!! הוא גם גורם לנו לעוון גדול, הלא כן? וכולנו בבית שומרי תורה ומצוות.
תשובה: אני מאד שמח שאתה זהיר בלשון הרע. אולם במקרה שאתה שואל, אם הכללים בדירה שלכם ברורים שהם מחייבים אורח חיים דתי אין כאן לשון הרע משום שהסיפור נאמר לתועלת. לכן לפי דעתי אתם, שאר הדיירים, יכולים להעלות ענין זה בפני האחראים על הדיור המוגן. בכל אופן, זה שהדייר מעשן בשבת לא גורם לכם לחטוא. מה שהוא עושה זה אחריותו. זה בעיקר מטרד ומפריע לכם ועל כך אתם יכולים להתלונן.
שאלה: סליחות לבת אולפנא: כבוד הרב שליט"א, אני לומדת באולפנא דתית והשיעורים מתחילים בשעה 8:00. אומנם אנחנו כן מתפללות בבוקר, אבל בחודש אלול אנחנו לא אומרות את כל הסליחות (אני יודעת שבנות לא חייבות בסליחות) אלא אנחנו אומרות רק כמה קטעים קטנים (יחסית.) מהסליחות אחרי התפילה. אני גרה רחוק מהאולפנא ואני צריכה להגיע לשם באוטובוס. אני מאוד רוצה לומר את כל הסליחות (בדקתי גם על מה צריך לדלג וכו.), האם אוכל להתפלל בבית ברכות השחר, סליחות (כפי הסדר לנשים כמובן.) ואז לנסוע לבית הספר ולהתחיל מ "ברוך שאמר."? (באולפנא אנחנו מתפללות חלק מקטעי התפילה, ברכות השחר וישר אחרי את "ברוך שאמר." לכן לא אמרתי שאני מתחילה מ"הודו לד." ).
תשובה: אם את נוסעת כל יום לפני התפילה, עדיף לומר ברכות השחר בכל יום בבית. סליחות לא חייבים להצמיד לתפילה ולכן את יכולה לומר סליחות לאחר ברכות השחר. את צריכה לדלג על י"ג מידות והקטעים שבארמית. אם באולפנה מקפידים שכל הבנות תתפללנה יחד, תתאמי את הדבר עם המחנכת שלך.
שאלה: לקרוא מכתב בשבת: האם מותר להביא בשבת מכתב שכתבתי לחבר? אני בעצמי מביא לחבר ונמצא לידו והכל. שנינו יודעים שאין במכתב דברי תורה וגם לא צורך הגוף. ראיתי בשולחן ערוך שאסור אגרות אבל קראתי שחלק מתירים. אז מה הדין כאן? ולחידוד: 1.האם מותר לקרוא רק "בלב" או גם בקול? 2.והאם מותר להראות למישהו אחר את המכתב?
תשובה: מותר לסמוך על המתירים ולקרוא את המכתב, אמנם לא הייתי אומר שיש בזה הידור. 2. מותר
שאלה: חזרה בטעות בקרי וכתיב: בשבת כי תבוא הבעל קורא קרא בקללות את הכתיב "עפולים" ו"ישגלנה" במקום את הקרי (אעפ"י שמדובר בבעל קורא ותיק הוא מעולם לא תוקן על כך, למרבה הפלא). עד שהערנו לו על כך, העולה ל"שביעי" כבר בירך לפניה ולאחריה. מה הדין במקרה זה לעניין חזרה? האם יש הבדל בין ספרדים לאשכנזים?
תשובה: צריכים לחזור ולקרוא. דהיינו להעלות עוד עולה ויקראו את הקטע שיש בו את הפסוקים שצריך לחזור עליהם, אם מדובר בפחות משלושה פסוקים יש להוסיף עוד פסוקים, וכן יש לעצור לפי הכללים המקובלים של עצירה. עד כמה שזכור לי אין הבדל בין אשכנזים לספרדים.
שאלה: שבועה בשמים ובארץ: א. כתוב במשנה וכן נפסק, שבועה בשמים ובארץ אינה שבועה - מדוע? ב. האם הדין יהיה שווה שבועה כשנשבעים באב או אם?
תשובה: א. לפי הרמב"ם כל שבועה צריכה להיות בשם ה', שבועה בשמים ובארץ אינה נחשבת בשם ה'. אם אדם יגיד שבועה בעושה שמים וארץ זה כבר כן נחשב בשם ה'. ב. אכן הדין יהיה שווה. יש לציין שאם אדם אומר: 'אני נשבע שלא אעשה כך וכך' ולא מפרש בשם מי נשבע, הרא"ש אומר שזה מועיל לשבועה מדין ידות, כלומר שאנו ממשיכים את המשפט שלו כאילו הוא נשבע בה'.
שאלה: תפילין לפי מנהג אשכנז: אני חוזר בתשובה מבית מסורתי אני מקיים את כל המצוות כמנהג עדות המזרח למעט מצוות תפילין שם אני מקיים דבר אחד ע"פ מנהג אשכנז (התקרבתי דרך חב"ד) קשה לשנות את הדבר חזרה למנהג האבות. ידוע שבהלכה צריך ללכת בקו אחד ע"פ אחת משיטות אשכנז, ספרד, עדות המזרח מה עליי לעשות? האם אני יכול להשאר עם מנהג זה? אני לומד הלכה כל היום מה המשמעות של חריגה מקו האחיד במצווה זו?האם זה נחשב כפגם בעבודת השם שלי או כדבר המקלקל חלילה?
תשובה: יש לנו כלל בח : "אל תיטוש תורת אימך", כלל זה מתמקד במנהגי עדה. מכיוון שאתה שייך לעדת הספרדים עליך לנהוג לפי מנהגי העדה שלך. אינני יודע אם זה נחשב פגם אולם עליך לנהוג לפי מנהג העדה שלך. אתה יכול לנהוג כמנהגי חב"ד היכן שאין בהם סתירה למנהגי העדה שלך.
שאלה: עליה לקבר וקיום אזכרה באיסרו חג: אבי נפטר ב- כ תשרי תשס"ט (חוה"מ סוכות). האם ניתן לעלות לקברו ולקיים אזכרה באסרו חג (השנה: יום שישי כ"ג תשרי)? אם יש הבדל בין מנהגי אשכנזים למנהגי ספרדים - אבקש תשובה למנהגי אשכנזים.
תשובה: מצד ההלכה מותר לעלות לקבר באיסרו חג. אמנם יש הנוהגים שלא לעלות לקבר באיסרו חג.
שאלה: בקשות אישיות בשבת: שמעתי שאסור לבקש בקשות על צרכיי האישיים בשבת, שאלתי היא האם זה נכון? והאם בקשות מה' על צרכי הכלל כן מותרות? והאם רק בקשות על צרכים גשמיים אסור אבל בקשות על צרכיים רוחניים מותר? מה המקור לזה בשולחן ערוך ובפוסקים?
תשובה: ח אומרים ששבת היא מעין הברכות ומרוממת מעל כל הבקשות. ולכן אין לבקש בקשות על צרכים פרטיים וגם לא על צרכים רוחניים. על צרכי הכלל מבקשים רק אם מדובר במשהו דחוף. העניין מופיע בפוסקים בהלכות שבת בסימנים העוסקים בתפילה, אינני זוכר באיזה סימן.
שאלה: בישול אחר בישול בלח בשבת: שמעתי שהרב עובדיה יוסף שליט"א מתיר לשים מרק שמבושל כל צורכו והוצא מהמקרר בשבת בבוקר על הפלטה כאשר היא לא דולקת ותדלק מאוחר יותר על ידי שעון שבת. שאלתי היא מה דעת הרב בענין? והאם דין מרק כאן כדין אוכל עם רוטב שגם יהיה מותר לחממו כך בשבת בבוקר?
תשובה: יהודי אשכנז מחמירים בזה, כיוון שמדובר בלח ויש בו בישול אחר בישול, כך פסק הציץ אליעזר.
שאלה: ת למטפלת שבנה חולה: לספרדים לפי שיטת הרב עובדיה יוסף שליט"א 1. האם מותר לחמם אוכל מרוסק של תינוקות על הפלטה (זה מעין חצי נוזלי חצי מוצק, אבל המטרה היא חימום הפשרה בלבד ולא בישול)? 2. האם מותר לגרד בשבת אוכל בפומפיה לשימוש באותו רגע (לרסק אוכל לתינוק)? 3.הילד שלי אצל מטפלת בביתה (לא יודעת אם היא ספרדיה או אשכנזיה), סוכם על ת חודשי. סוכם שגם אם תחלה, כל עוד זה לא משהו רציני מדבק - היא תוכל לטפל בו. קרה שהבן שלה חלה וזה מדבק, היא מבחינתה היתה מוכנה שאביא את הבן שלי, אבל המליצו לי (רופא, אחות.) לא לקחת סיכון שמא ידבק והייתי צריכה לקחת חופש כי לא מצאתי סידור אחר, האם במקרים כאלו צריך בכל זאת לשלם לה סכום מלא (כי היא מבחינתה היתה מוכנה לטפל) או לא?
תשובה: 1. כן, בתנאי שתקפידי להוריד את המאכל מהפלטה קודם שיתבשל דהיינו קודם שיתחמם מעל 45 מעלות. 2. עקרונית אסור להשתמש בפומפיה בשבת, כיוון שהוא כלי המיוחד לכך, אך אם זו הדרך היחידה להאכיל את התינוק מותר. 3. לדעתי במקרה כזה את חייבת לשלם מחיר מלא.
שאלה: כשרות סכינים: רציתי לשאול אותך האם יש דבר כזה סכין כשרה ולא כשרה, אני לא מתכוון להבדיל בין כחול לאדום אלא אם מותר לקנות כל סכין מחו"ל?
תשובה: בדרך כלל, סכין חדשה לא השתמשו בה כלל והיא כשרה פרווה. אם היא ממפעל של גויים, יש להטביל אותה במקווה כלים. אם היא מבריקה כדאי לברר אם משחו אותה בשומן, ואז אולי יש להכשירה.
שאלה: האם מותר לתבוע עפ"י דין תורה: בשעה טובה קנינו דירה יד שניה. לאחר שנכנסנו, גילינו שחסר תריס גלילה באחד מהחדרים. בעל הדירה לא הודיעו לנו על החוסר. מדובר בעלות של 800. מופיע לנו בחוזה: "הקונים מצהירים, כי ראו ובדקו את הדירה, מצאו את הדירה מתאימה למטרותיה ולצרכיה והם מוותרים על טענות מום או אי התאמה לגבי הדירה, פרט לפגם נסתר, שעל קיומו ידעו המוכרים ולא הודיעו על כך בכתב" דיברתי עם העו"ד והוא אמר לי שאני זכאי לתבוע מהם את הסכום. השאלה שלי היא, האם עפ"י דין תורה, מותר לי לתבוע מהם את הנזק? במידה וכן, האם הרב יוכל להפנות אותי למקור?
תשובה: עצתי לך היא לתבוע אותם לדין תורה, והדיינים ידקדקו בלשון החוזה ויחליטו האם חיסרון תריס גלילה שעליו לא הודיע בעל הדירה הוא בכלל מום נסתר. העובדה שתיארת שעו"ד אמר לך שאתה זכאי לתבוע את הסכום עשויה לשפוך אור על "מנהג העולם" שלעיתים משפיע על פסק הדין, אך לא תמיד זה כך. לסיכום: בוודאי שמותר תמיד לתבוע בבית דין, יתכן שתזכה ויתכן שלא. בכל אופן, הדיינים ישבו וישמעו את שני הצדדים ויבררו את הדין לאמיתו כפי תורתנו הקדושה שהינה הצדק האלוקי, והשכינה שורה אצל הדיינים שיפסקו כהלכה. הרב ניר אביב
שאלה: עליה לבית עלמין לפני ראש השנה: האם מותר ומקובל לעלות לבית עלמים מס ימים לפני ראש השנה? ברצוני להדליק נר על קברים של סבים וסבתות ודודים שקבורים בבית העלמין. רציתי בתשעה באב, אבל לא הצלחתי, ואני מאוד מעוניין לעשות זאת לפני השנה החדשה הבאה עלינו לטובה בע"ה!
תשובה: אפשר לעלות לבית עלמין גם כמה ימים לפני ראש השנה, ונוהגים להתפלל שבזכות הצדיקים יברך ד' אתכם ואת כל ישראל בשנה טובה.